b"\n_START_ARTICLE_\nTuculor\n_START_SECTION_\nHist\xc3\xb2ria\n_START_PARAGRAPH_\nAl Futa Toro, al final del segle XVIII, un grup de musulmans es va organitzar contra els atacs que feien els n\xc3\xb2mades del nord, que la dinastia fulbe dels deniyanke (que governava el pa\xc3\xads) no podia aturar. Dirigits per Sulaiman Bal i despr\xc3\xa9s per Abdul Qadir Kane, van mobilitzar els camperols i van instal\xc2\xb7lar l'anomenat imamat (localment, almamat). Els deniyanke els van anomenar tarodbe ('recollidors d'almoines'), nom que els musulmans van adoptar com a propi i va ser el nom de la nova classe dirigent; eren d'or\xc3\xadgens diversos (fulbe, soninke, malinke, wolof, hassaniyya i d'altres). Abdul Qadir Kane fou el primer almami o imam (vers 1770-1807) que va exportar el seu moviment islamista, per\xc3\xb2 va acabar assassinat per una s\xc3\xa8rie de gent alarmada per la seva milit\xc3\xa0ncia islamista. Els seus successors van subsistir fins a la conquesta colonial francesa sense adoptar l'expansionisme d'Abdul Qadir._NEWLINE_Les idees d'Abdul Qadir Kane van restar en un grup de gent; el lloc on m\xc3\xa9s foren adoptades fou la vall mitjana del Senegal, en ple Futa Toro, que van fer de la cultura musulmana el seu senyal d'identitat \xc3\xa8tnica. Foren anomenats takulors (per Takrur), nom que despr\xc3\xa9s els francesos haurien interpretat com tot color (tout coleur). Un dels personatges que van donar relleu als tucolors fou al-Hadjdj Umar, nascut a l'oest del Futa Toro a final del segle XVIII, que va fer una guerra santa contra els malinkes i bambares (avui a l'oest de Mali), que vers 1858/1859 havia reunit un ex\xc3\xa8rcit de 40.000 persones; el seu fill i successor Ahmad Shekhu va governar fins a l'arribada dels francesos als \xc3\xbaltims anys del segle. El seu estat fou anomenat Imperi tuculor. Seydu Nuru Tal, n\xc3\xa9t d'al-Hadjdj Umar, va seguir mantenint la identificaci\xc3\xb3 de Futa Toro i els tuculor amb la milit\xc3\xa0ncia islamista durant el govern colonial (1920-1960). La diversificaci\xc3\xb3 de les pr\xc3\xa0ctiques isl\xc3\xa0miques i les seves reformes i l'expansi\xc3\xb3 de la llengua pular per l'\xc3\x80frica occidental, combinats amb l'abs\xc3\xa8ncia d'una autoritat isl\xc3\xa0mica central, va atenuar despr\xc3\xa9s aquesta caracter\xc3\xadstica, per\xc3\xb2 encara subsisteixen associacions militants musulmanes que s'anomenen tuculor."